Поштовани,

Моје име је Владимир Аћимовић, имам осамнаест година и студент сам треће године ОАС клавира на Факултету музичке уметности у Београду, као и Универзитета за музику и извођачке уметности у Грацу. Обраћавам Вам се из разлога што упркос честом одсуству из земље и студијама на два еминентна факултета годинама доживљавам константно шиканирање од стране једног станара зграде и полиције, сваки пут кад се, у времену прописаном кућним редом, макар и на десет минута зачује клавир. Наиме, поседујем документ (који шаљем као прилог овом писму) којим ми сви станари зграде, осим једног, дају пуну сагласност да пар сати дневно свирам на клавиру, што је неопходно за било какву врсту напретка. Остатак времена који ми је потребан на дневном нивоу не бих ли остварио жељене резултате док сам у једној од ретких прилика код куће у Нишу остварујем путем специјалног електричног пијанина, купљеног не би ли се једном једином станару изашло у сусрет. То је морало да се уради јер наилазим на велико неразумевање система на широм света нормалну праксу вежбања инструмента, посебно у недостатку инфраструктуралних могућности да се исто обави у специјално намењеним просторима у оквиру релевантних институција.

Годинама уназад с поносом успешно представљам Републику Србију на међународној сцени и добитник сам великог броја награда и признања, стипендиста сам Министарства просвете за изузетно надарене студенте и добитник награде фондације „ArtLink“ за најперспективнијег уметника у Србији за 2019. годину, а земљу сам представљао и у московском Кремљу на међународном фестивалу, на којем сам као представник Министарства културе Републике Србије наступио са Председничким оркестром Русије у сали Георгијевски. У прилогу овом писму шаљем и своју биографију.

Оно што је посебно поражавајуће, и што је највећи разлог из којег Вам се обраћам је чињеница да сам тренутно вероватно једина особа у Србији против које је полиција покренула прекршајни поступак због свирања класичне музике у времену прописаном кућним редом, а на основу (често лажних) пријава гореспоменутог станара зграде. Због учесталих долазака полиције у претходне четири године сам проживео озбиљне трауме и морао сам и да консултујем кардиолога због појаве хипертензије изазване константним стресом које оваква једна ситуација са собом носи. Порука надлежних органа је била да бављењем својим послом, за који одговорно тврдим да је најплеменитије занимање на свету, кршим Закон о јавном реду и миру и предлагано ми је да скупоцени инструмент, који су моји родитељи набавили не бих ли имао најбоље могуће услове за развој пребацим у подрум, те ми је и прећено одузимањем истог.

Као узорни студент и грађанин Републике Србије, осећам се дубоко пораженим што сам са својих осамнаест година приморан да излазим пред суд у пратњи адвоката због нечег што је широм Европе једна уобичајена и Законом прописана ствар, која изазива поштовање како појединца, тако и система. Желим поново да нагласим да су последње две године моји боравци у Нишу изузетно проређени и да се овако агресиван поступак води због јако ретког вежбања у кратком временском интервалу, у доба када људи раде. Такође бих желео да напоменем да су и моји родитељи професори клавира на Факултету уметности у Нишу, односно Косовској Митровици, и у обавези су да спремају наставу, а то чине, науштрб свог здравља, искључиво на електричним слушалицама.

Овакво поступање надлежних органа, поред очигледне неинформисаности и неразумевања, изазвано је и двосмисленим законима, а у вези са вежбањем инструмента. Наиме, с обзиром да је ово вероватно први овакав случај који је стигао до надлежних институција, негативна пресуда може довести до катастрофалних последица по музичко школство у Републици Србији. С обзиром да је став Закона нејасан, једна оваква пресуда може послужити као камен темељац за низ сличних решења у будућности.

Наша земља позната је широм света класичне музике као расадник талената, који упркос свим околностима успевају да постигну изузетно значајне успехе, на понос државе и свих нас; овакво потенцијално решење, које могу слободно назвати скандалозним може значајно угрозити све српске музичке таленте, који су у недостатку простора на својим институцијама приморани да на својој уметности раде код куће, посебно у светлу тренутне светске кризе. Неопходно је да се јасно разграничи: свирање клавира није бука и уметност не може и **не сме** бити прекршај.

У доба невиђених атака на културу која је саставни и есенцијални део идентитета једне нације, као и у европским оквирима изузетно значајан економски фактор, присутна је све већа социјална нетолеранција за свако бављење уметношћу која излази из оквира турбо-фолка и масовне културе кича. Стога је неопходно поступити благовремено и у овом, наизглед малом и усамљеном случају јер он може бити покретач домино ефекта, који ће са собом однети и последње трагове високе културе у време када се широм Европе затварају концертне дворане, попут нашег Коларца. Док је многи (нажалост и школовани људи) доживљавају као забаву и разоноду, музика је за људе попут мене извор егзистенције и за њу је потребан велики рад и учење. Управо се и у овом случају о томе и ради; о покушају одузимања основних права на учење и рад.

Овим путем тражим експертизу и заштиту надлежних институција и упућујем апел Законодавцу да се постави јако добро питање: да ли је бављење уметношћу која никога не угрожава прекршај?

С поштовањем,

Владимир Аћимовић